钦定古今图书集成/明伦汇编/闺媛典/第066卷 > 刘金容
## 钦定古今图书集成/明伦汇编/闺媛典/第066卷 > 刘金容

按《庆都县志》：“刘氏名金容，荆城村民刘廷福之女。福
早逝，容适本村农家，其家不善容，少好如莲花，在污
泥中，纤尘不染。恶少马廷柱者，容中姊夫也，居且邻，
慕而图之，久不可得，恚甚，言于妻曰：‘不获必杀之’。盖
柱素业屠，挟党辈污里中少妇甚众也。一日，氏翁姑
出游，夫隶于官，值日当早起，柱侦知，俟其夫出，氏方”
乳子，扉未及扃，柱持刀入室，展转求之不得，扼喉几
死。柱曰：“天将明，不从，死吾手！”氏大骂曰：“杀便杀，终不
从也。”柱怒，断其颈，时年二十有七，隆庆辛未春二月
十五日也。夫泣诉于官，未鞫问，会柱兄廷梁亦惧祸
首告，遂捕之，置于法。柱曰：“吾淫人多矣，死不为枉。但
如此烈女子，实所未见。”